“สมคิด”เล็งบินเจรจาญี่ปุ่น 25-28 พ.ย.ทำโครงการรถไฟอีสต์-เวสท์คอลิดอร์
"สมคิด"เล็งบินเจรจาญี่ปุ่น 25-28 พ.ย.ทำโครงการรถไฟอีสต์-เวสท์คอลิดอร์
2 พ.ย. 2558

นายสมคิด จาตุศรีพิทักษ์ รองนายกรัฐมนตรี ฝ่ายเศรษฐกิจ เปิดเผยว่า ภายหลังนายฮิโรโตะ อิซุมิ ที่ปรึกษาพิเศษนายกรัฐมนตรีญี่ปุ่นเข้าพบได้มีการหารือพูดคุยเกี่ยวกับความร่วมมือในการพัฒนาเส้นทางรถไฟ ซึ่งในวันนี้เน้นการพัฒนาอีสต์-เวสต์ คอร์ริดอร์ เส้นทางกรุงเทพฯ-กาญจนบุรี และเส้นมุกดาหาร-แม่สอด โดยในวันที่ 25-28 พ.ย.จะเดินทางไปยังประเทศญี่ปุ่นพร้อมคณะเพื่อชี้แจงแผนพัฒนาเศรษฐกิจของไทย โดยเฉพาะความร่วมมือพัฒนาเส้นทางรถไฟ ซึ่งทางรัฐบาลไทยอยากเห็นความคืบหน้าตั้งแต่กลางปีหน้าเป็นต้นไป
ทั้งนี้ การลงทุนโครงสร้างพื้นฐานทั้งหมดภายใต้การดูแลของกระทรวงคมนาคมนั้น นายสมคิด กล่าวว่า ต้องการให้เริ่มดำเนินการเจรจาในช่วงไตรมาส 4/58 ปีนี้หรือไตรมาสแรกปีหน้าให้แล้วเสร็จ เพื่อให้สามารถดำเนินการก่อสร้างได้ภายในช่วงปี 59-60
นอกจากนี้ ทางญี่ปุ่นได้แสดงความสนใจการลงทุนในคลัสเตอร์ที่เกี่ยวข้องกับอุตสาหกรรมเครื่องมือแพทย์ที่ทางญี่ปุ่นมีความเชี่ยวชาญ ซึ่งได้ชี้แจงว่าทางกระทรวงอุตสาหกรรมอยู่ระหว่างการแบ่งคณะทำงานตามคลัสเตอร์ที่ไทยจะส่งเสริมการลงทุน และในวันนี้ได้มีการประสานกับทางญี่ปุ่นให้เชิญทางบริษัทเครื่องมือแพทย์มาพบในช่วงเดินทางไปญี่ปุ่นด้วย
ส่วนการเข้าร่วมเป็นหุ้นส่วนยุทธศาสตร์ทางเศรษฐกิจภาคพื้นแปซิฟิก (TPP) ทางไทยยืนยันในจุดยืนว่า สนใจจะเข้าร่วมแต่ยังมีเวลาในการพิจารณา อีกทั้งหลายประเทศก็มีความสนใจ แต่มีปัญหาภายในที่ต้องดำเนินการก่อน